Na osnovu člana 116.stav 2 alineja 5 Zakona o lokalnoj samoupravi („Sl.list RCG“. br. 42/03, 28/04,75/05 i 13/06 i “Sl.list CG“, br. 88/09), člana 44. i 139 stav 1. Statuta opštine Mojkovac („Sl.list CG – opštinski propisi“, br 31/10), Skupština opštine Mojkovac, na sjednici održanoj dana 26.04.2012. godine, donijela je
O D L U K U

O KRITERIJUMIMA, NAČINU  I  POSTUPKU  RASPODJELE SREDSTAVA  NEVLADINIM  ORGANIZACIJAMA

Opšta odredba
Član 1.


Ovom Odlukom utvrdjuju se kriterijumi, način i postupak raspodjele sredstava iz Budžeta Opštine Mojkovac namijenjenih za podršku projekata nevladinih organizacija.
Korisnici sredstava

Član 2.


Sredstva Budžeta se dodjeljuju nevladinim organizacijama koje su registrovane u Crnoj Gori, sa sjedištem u Mojkovcu, za projekte koji se u potpunosti ili pretežno realizuju na teritoriji opštine Mojkovac.
Javni konkurs

Član 3.


Raspodjela sredstava za projekte nevladinih organizacija vrši se na osnovu javnog konkursa (u daljem tekstu: konkurs), koji raspisuje Komisija za raspodjelu sredstava nevladinim organizacijama.


Konkurs se može raspisati dva puta godišnje.


Prvi javni konkurs se raspisuje u roku 30 dana od dana donošenja Odluke o budžetu, za godinu za koju se sredstva raspodjeljuju. 

U slučaju da sredstva planirana Budžetom Opštine za ovu namjenu ne budu raspodijeljena, ili ne budu u cjelosti raspodijeljena za kandidovane projekte po prvom konkursu, raspisuje se novi konkurs, najkasnije do isteka drugog kvartala godine za koju se sredstva raspodjeljuju. 
Član 4.


Konkurs se  objavljuje u jednom dnevnom listu, putem web sajta opštine, lokalnog elektronskog medija i na oglasnoj tabli opštine.

Konkurs za raspodjelu sredstava je otvoren 30 dana od dana njegovog objavljivanja.

Komisija za raspodjelu sredstava

Član 5.


Raspodjelu sredstava vrši Komisija za raspodjelu sredstava nevladinim organizacijama (u daljem tekstu: Komisija) koju imenuje predsjednik Opštine.


Komisija ima predsjednika i šest članova.


Predsjednik Komisije se imenuje iz reda potpredsjednika Opštine ili starješina organa lokalne uprave.


Članovi Komisije su: 2 člana predstavnika Opštine iz reda zaposlenih, 2 člana, predstavnika nevladinih organizacija i 2 člana iz reda  stručnih i naučnih radnika.

Član Komisije iz reda stručnih i naučnih radnika ne može biti odbornik, poslanik, član organa upravljanja političke partije ili nevladine organizacije.


Član Komisije iz reda nevladinih organizacija ne može biti odbornik, poslanik, zaposleni u organima lokalne uprave ili član organa upravljanja političke partije.


Član Komisije iz reda zaposlenih ne može biti  odbornik, poslanik, ili član organa upravljanja političke partije.


Mandat Komisije je jedna godina.

Komisija donosi Poslovnik o radu.

Član 6.
Članove komisije iz reda nevladinih organizacija predlažu nevladine organizacije koje su registrovane u Crnoj Gori sa sjedištem u Mojkovcu.

Postupak za predlaganje kandidata počinje upućivanjem od strane Predsjednika opštine Javnog poziva nevladinim organizacijama da učestvuju u procesu izbora svojih predstavnika u sastav komisije. 
Javni poziv se upućuje putem web sajta, oglasne table opštine i lokalnih elektronskih medija. 
Član 7.
Za člana komisije, nevladina organizacija može da predloži jednog kandidata.
Biraju se dva člana koji ne mogu biti članovi iste nevladine organizacije.

Nevladina organizacija može da predloži kandidata za člana komisije ako je upisana u registar nevladinih organizacija prije objavljivanja javnog poziva iz člana 6 ove odluke.

Nevladina organizacija uz predlog kandidata za člana komisije dostavlja:

· dokaz o upisu u registar nevladinih organizacija,

· ime i prezime i jmb predloženog kandidata,
· pisanu saglasnost o prihvatanju kandidature, 
· stručna sprema i radno iskustvo,
· status u nevladinoj organizaciji, 

· izjavu kandidata da nije zaposlen u organima lokalne uprave, da nije poslanik, odbornik ili član organa političke stranke. 

Rok za dostavljanje predloga je osam dana od dana objavljivanja javnog poziva.  
Organ nadležan za rad sa nevladinim organizacijama, u roku od 3 dana od isteka roka za dostavljanje predloga, na sajt opštine objavljuje listu kandidata koji su predloženi za članove komisije, sa nazivom nevladinih organizacuja koje su ih predložile.
Za člana Komisije za raspodjelu sredstava nevladinim organizacijama biće izabrana dva kandidata koji su dobili najveći broj predloga.
Utvrdjivanje prioriteta za raspodjelu sredstava

Član 8.


Sredstva namijenjena Budžetom Opštine raspodjeljuju se za podršku projekata nevladinih organizacija koje doprinose ostvarivanju utvrdjenih ciljeva u strateškim dokumentima, programima i planovima Opštine, a kojima se naročito:
· obezbjeđuje raznovrsnost i viši nivo i kvalitet usluga u oblasti socijalne i zdravstvene zaštite, zaštite lica sa invaliditetom, društvene brige o djeci i mladima, pomoći starijim licima, smanjenju siromaštva, smanjenju nezaposlenosti; 
· doprinosi razvoju obrazovanja, kulture i sporta;
· doprinosi razvoju lokalne demokratije;

· podstiče lokalni ekonomski razvoj; 

· doprinosi  uređenju prostora i zaštiti životne sredine;
· doprinosi očuvanju tradicije i narodnog stvaralaštva.
      Predsjednik opstine, prije raspisivanja javnog konkursa za raspodjelu sredstava za svaku godinu utvrđuje prioritetne oblasti u kojima će se za tu godinu pružati finansijska podrška za realizaciju projekata nevladinih organizacija.
Postupak po konkursu
1. Prijava na konkurs
Član 9.

Nevladina organizacija podnosi prijavu na konkurs u roku od 30 dana od dana njegovog objavljivanja.


Prijava se podnosi Komisiji i predaje preko pisarnice Opštine.
Prijava na konkurs se podnosi na propisanom obrascu koji se sastoji iz tri dijela.

Prvi dio obrasca popunjava ovlašćeni službenik pisarnice, i sadrži:

· zaglavlje Opštine, 

· naziv obrasca,

· godina za koju se raspisuje konkurs,

· broj djelovodnog protokola Opštine,

· datum pod kojim je projekat nevladine organizacije upisan u pisarnici Opštine,

· potpis ovlašćenog službenika pisarnice koji je primio projekat.

· Drugi dio obrasca popunjava ovlašćeno lice za zastupanje nevladine organizacije i sadrži sledeće podatke o nevladinoj organizaciji:

· naziv nevladine organizacije,

· podatke o registraciji nevladine organizacije,

· podatke o licima u radnom odnosu,

· oblast u kojoj djeluje,

· datum i broj registracije u registru nevladinih organizacija koji vodi nadležni organ državne uprave, 

· sjedište organizacije,

· rubriku – ostalo  u kojoj se upisuju dodatne informacije o projektu, koje su od uticaja za odlučivanje Komisije, a nijesu sadržane u ostalim rubrikama obrasca ,

· naznaku da za tačnost datih podataka odgovara lice koje je ovlašćeno od nevladine organizacije za popunjavanje obrasca.

Treći dio obrasca popunjava Komisija prilikom odlučivanja i sadrži:

· naznaku da podržava projekat u cjelini ili naznaku da se podržava dio projekta,

· tačan naziv projekta,

· ocjenu projekta u brojkama, po skali za ocjenjivanje po svakom od kriterijuma utvrdjenim ovom Odlukom, koju popunjava Komisija nakon izvršenog vrednovanja projekta,

· naznaku da se odbija projekat ili program (popunjava se u slučaju da nije popunjena rubrika iz alineje 1.),

· rubriku sa detaljnim obrazloženjem za odbijanje (popunjava se u slučaju odbijanja),

· rubriku ostalo za dodatna mišljenja i obrazloženja vezano za projekat, od važnosti za odlučivanje Komisije, a njihovo vrednovanje nije predvidjeno propisanim kretirijumima,

· potpise predsjednika Komisije i svih članova Komisije,

· potpis stručnog lica (ukoliko se isto angažuje od Komisije  radi stručne pomoći u vrednovanju projekta).
Uz prijavu se prilaže:

· dokaz da je nevladina organizacija registrovana u Crnoj Gori;
· kratak opis nevladine organizacije sa podacima o prethodno realizovanim projektima;

· projekat sa kojim nevladina organizacija konkuriše za dodjelu sredstava;

· garanciju (izjavu) ovlašćenog lica za zastupanje i predstavljanje nevladine organizacije da od drugog donatora nije dobila sredstva ili dio sredstava za realizaciju projekta koji kandiduje:

· izjavu da li je nevladina organizacija kandidovani projekat predala drugom donatoru na razmatranje u prethodnom periodu ili u vrijeme predaje na konkurs Opštine.

Nevladina organizacija može uz navedenu dokumentaciju podnijeti preporuke eksperata ili drugu relevantnu dokumentaciju.

Član 10.


Nevladina organizacija koja je za realizaciju projekta koristila budžetska sredstva, po javnom konkursu u prethodnoj godini, prilaže i izvještaj o realizaciji projekta, sa detaljnim opisom faza realizacije i detaljnim obrazloženjem eventualnih odstupanja, uključujući i finansijski izvještaj sačinjen u skladu sa posebnim propisom.


Ukoliko nevladina organizacija ne dostavi tražene izvještaje o realizovanim projektima iz prethodnih godina koji su finansirani iz Budžeta opštine, ne može učestovati u raspodjeli sredstava za godinu u kojoj se sredstva raspodjeljuju.

Član 11.


Nevladina organizacija može konkurisati za ukupan iznos ili za dio sredstava za realizaciju aktivnosti iz projekta i dužna je da to naznači.

2. Sadržaj projekta

Član 12.

Projekat treba da sadrži:

· naziv projekta,

· naziv nevladine organizacije (adresa, telefon/faks i e-mail),

· oblast na koju se odnosi projekat i opis konkretnog problema, koji se rješava realizacijom projekta,

· ciljeve projekta (na koji način projekat doprinosi rješavanju problema),
· detaljan opis projekta (opisati po segmentima i po mogućnosti kvantifikovati sve projektne ili programske aktivnosti i dinamiku realizacije projekta, sa eventualno potrebnom propratnom dokumentacijom (skice, planovi, crteži, fotografije, kompjuterske simulacije, CD prezentacije i sl.),
· Budžet projekta (detaljno razradjen po stavkama) kao i ukupan iznos sredstava koje se potražuju,

· Način praćenja projekta,

· Ovlašćeno (odgovorno) lice za realizaciju projekta (ime i prezime, kontakt adresa, telefon e-mail),

· Broj žiro računa nevladine organizacije.

4. Kriterijumi za raspodjelu

Član 13.

Maksimalan iznos dodijeljenih sredstava za projekat nevladinoj organizaciji ne može iznositi više od  (30%)od ukupnog iznosa predvidjenog Budžetom Opštine za finansiranje projekata nevladinih organizacija osim, izuzetno, kada se radi o posebno značajnom i kvalitetnom projektu.





  Član 14.


Komisija vrši dodjelu sredstava za projekat na osnovu pozitivnih i eliminatornih kriterijuma.

Pozitivni kriterijumi su:

· vezanost projekta za prioritene oblasti za tu godinu,
· obuhvatanje sto više prioritenih oblasti iz člana 8 ove odluke,
· nevladina organizacija ima stručna lica za realizaciju projekta,

· angazovanje volontera,
· uključivanje društveno marginalizovanih grupa u realizaciju projekta, 
· ciljevi su specifični, dostižni, mjerljivi, realistični, vremenski odredjeni,

· obrazloženje za realizaciju projekta zasnovano je na detlajnom prikupljanju podataka u pripremnoj fazi projekta i postoje dokazi o tome u projektu (dio – uticaj na ciljnu grupu) očekivani rezultati projekta izraženi su kroz kvalitativne indikatore,

· postojanje plana za nastavak i finansijski osnov projekta, 
· dio/ostatak sredstava za projekat, čiji je samo jedan segment kandidovan za finansije iz sredstava Budžeta Opštine, finansira se iz drugih izvora sredstava,

· postojanje spoljne evaluacije,

· podudarnost Budžeta sa aktivnostima navedenim u njemu,

· održivost projekta,
· koherentnost kada je u pitanju vrsta predloženog projekta i drugih projekata na kojima je radjeno,

· inovativni aspekt projekta,

· jasna definicija ciljne grupe,

· efikasnost,

· kalendar aktivnosti sa što je moguće preciznije odredjenim rokovima za ostvarivanje ciljeva (precizan vremenski pregled aktivnosti),

· spremnost za saradnju sa drugim nevladinim organizacijama, organima i institucijama javnog sektora,

· partnerski odnos sa drugim nevladinim organizacijama ili organima i institucijama iz javnog sektora u realizaciji projekta,

· javna raspodjela administrativnih odgovornosti (odgovorne osobe),

· administrativni troškovi ne premašuju 30% ukupnog budžeta projekta,

· sposobnost za upravljanje budžetom projekta – prethodno iskustvo sa  projektima,

· jasna definicija kvalitativnih i kvantitativnih pokazatelja o uticaju na ciljnu grupu.

Eliminatorni kriterijumi su:

· nedostatak formalnih uslova za kandidovanje projekta (nepotpuna ili netačna dokumentacija),

· projekat ne odražava  poznavanje problema ili postoje predrasude u odnosu na probleme,
· projektu nedostaje jasan prikaz rezultata – uspješnosti u dijelu unutrašnjeg vrednovanja – evaluacije,

· projekat se ne odnosi na prioritetne oblasti za tu godinu
· predlog projekta je u odgovarajućoj formi, ali nedostaju ključne informacije,

· aktivnosti predvidjene projektom već postoje i ne postoje opravdani razlozi za sprovodjenje istih,

· očigledna nesrazmjera budžeta projekta i aktivnosti sadržanih u projektu.

5. Utvrdjivanje rang liste

Član 15.


Za ocjenu projekta prema pozitivnim kriterijumima koristi se skala od 0 do 10 poena za svaki kriterijum pojedinačno.


Svaki član Komisije dodjeljuje bodove za svaki od pozitivnih kriterijuma.


Konačna ocjena projekta predstavlja zbir bodova svih članova Komisije podijeljen brojem članova Komisije (prosječna ocjena projekta).


Ukoliko primjena nekog od eliminatornih kriterijuma nije rezultat ocjene svih članova Komisije pojedinačno, odluka o primjeni eliminatornog kriterijuma se donosi većinom glasova od ukupnog broja članova Komisije.

6. Odluka o raspodjeli sredstava

Član 16.


Komisija donosi odluku o raspodjeli sredstava nevladinim organizacijama rukovodeći se ocjenom projekta na osnovu kriterijuma propisanih ovom Odlukom.


U slučaju da dva ili više projekata dobije isti broj bodova, a raspoloživa sredstva nijesu dovoljna za njihovo finansiranje, sredstva će se dodijeliti za projekat, koji po ocjeni većine ukupnog broja članova Komisije, više doprinosi zadovoljenju prioritetnih potreba gradjana.

Član 17.

Komisija je dužna da donese odluku o raspodjeli sredstava nevladinim organizacijama u roku od 30 dana od dana zatvaranja konkursa.

Član 18.


Odluka o raspodjeli sredstava sadrži:

· naziv nevladinih organizacija kojima su dodijeljena sredstva,

· podaci o odgovornom licu nevladinih organizacija kojoj su dodijeljena sredstva,

· naziv projekta,

· vrijeme realizacije projekta,

· iznos sredstava dodijeljenih od strane komisije.
Član 19.


Odluka o rapodjeli sredstava dostavlja se učesnicima konkursa, objavljuje na veb sajtu Opštine, i na oglasnoj tabli opštine.
Član 20.

Na web sajtu Opštine objavljuju se kompletni projekti za koje su sredstva dodijeljena.
Zaključivanje ugovora
Član 21.

Nakon donošenja odluke o raspodjeli sredstava nevladinim organizacijama i njenog javnog objavljivanja, predsjednik Opštine sa nevladinom organizacijom kojoj su dodijeljena sredstva, u roku od 10 dana od dana donošenja odluke, zaključuje ugovor kojim se utvrdjuju medjusobna prava i obaveze.


Realizaciju zaključenog ugovora prati Komisija.


Iznos odobren od strane Komisije predstavlja projektovani iznos sredstava i može biti korigovan u zavisnosti od procenta ostvarenja budžetskog prihoda i promijenjenih okolnosti u realizaciji aktivnosti projekta od strane nosilaca tokom godine.

Izvještaj o realizovanim projektima

Član 22.

Nevladina organizacija kojoj su dodijeljena sredstva za projekat podnosi Komisiji izvještaj o realizaciji projekta sa finansijskim izvještajem, do isteka godine za koju su sredstva dodijeljena.

Član 23.


U cilju upoznavanja šire javnosti sa realizovanim projektima Komisija će, na odgovarajući način, do raspisivanja novog konkursa, predstaviti realizovane aktivnosti nevladinih organizacija čiji su projekti podržani.

Član 24.

Komisija podnosi Skupštini izvještaj o podržanim projektima, iznosu dodijljenih sredstava, realizovanim projektima i njihovim efektima.


Izvještaj se podnosi u prvom kvartalu naredne godine za prethodnu godinu.

Član 25.


Komisiji pripada naknada za rad.


Visinu naknade utvrdjuje predsjednik Opštine posebnim aktom, polazeći od obima i složenosti rada koji je Komisija obavila.

Član 26.


Ova Odluka stupa na snagu osmog dana od dana objavljivanja u „Službenom listu Crne Gore – opštinski propisi“.

Broj: 05 – 41
Mojkovac, 26.04.2012. godine

